Document ID: 32019D0407

Reference:
15.3.2019
MT
Il-Ġurnal Uffiċjali tal-Unjoni Ewropea
L 73/1
DEĊIŻJONI TAL-KUNSILL (UE) 2019/407
tal-4 ta' Marzu 2019
dwar il-konklużjoni, f'isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a)(v) tat-tieni subparagrafu tal-Artikolu 218(6), tiegħu,
Wara li kkunsidra l-proposta tal-Kummissjoni Ewropea,
Wara li kkunsidra l-approvazzjoni tal-Parlament Ewropew (1),
Billi:
(1)
L-Unjoni hija kompetenti b'mod esklużiv, taħt il-Politika Komuni tas-Sajd, li tadotta miżuri għall-konservazzjoni tar-riżorsi bijoloġiċi tal-baħar u biex tidħol fi ftehimiet ma' pajjiżi terzi u organizzazzjonijiet internazzjonali f'dan ir-rigward.
(2)
Skont id-Deċiżjonijiet tal-Kunsill 98/392/KE (2) u 98/414/KE (3), l-Unjoni hija parti kontraenti għall-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 (“il-Konvenzjoni”) u tal-Ftehim dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982, relattivament għall-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna (“il-Ftehim dwar l-Istokkijiet tal-Ħut”). Kemm il-Konvenzjoni kif ukoll il-Ftehim dwar l-Istokkijiet tal-Ħut jirrikjedu li l-Istati jikkooperaw fil-konservazzjoni u l-ġestjoni tar-riżorsi ħajjin tal-baħar. Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) jwettaq dan l-obbligu.
(3)
Ir-Regolament (UE) Nru 1380/2013 tal-Parlament Ewropew u tal-Kunsill (4) jipprevedi li l-Unjoni għandha tmexxi r-relazzjonijiet esterni tagħha dwar is-sajd f'konformità mal-obbligi internazzjonali u mal-objettivi ta' politika tagħha, kif ukoll f'konformità mal-objettivi u l-prinċipji stabbiliti fl-Artikoli 2 u 3 ta' dak ir-Regolament, sabiex jiġu żgurati l-isfruttar sostenibbli, il-ġestjoni u l-konservazzjoni tar-riżorsi bijoloġiċi tal-baħar u tal-ambjent tal-baħar. Il-Ftehim huwa konsistenti ma' dawk l-objettivi.
(4)
Fil-31 ta' Marzu 2016, il-Kunsill awtorizza lill-Kummissjoni biex tinnegozja, f'isem l-Unjoni, ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku ċentrali. Dawk in-negozjati ġew konklużi pożittivament fit-30 ta' Novembru 2017. F'konformità mad-Deċiżjoni tal-Kunsill (UE) 2018/1257 (5), il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali ġie ffirmat fit-3 ta' Ottubru 2018, soġġett għall-konklużjoni tiegħu f'data aktar tard.
(5)
L-adeżjoni mal-Ftehim tkun tippromwovi konsistenza fl-approċċ tal-Unjoni rigward il-konservazzjoni fl-oċeani kollha u ssaħħaħ l-impenn tagħha għall-konservazzjoni fit-tul u l-użu sostenibbli tar-riżorsi bijoloġiċi tal-baħar globalment.
(6)
Jenħtieġ li l-Ftehim jiġi approvat,
ADOTTA DIN ID-DEĊIŻJONI:
Artikolu 1
Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) huwa b'dan approvat f'isem l-Unjoni.
It-test tal-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill għandu jinnomina il-persuna jew persuni li jkollhom is-setgħa li jiddepożitaw, f'isem l-Unjoni, l-istrumenti ta' approvazzjoni previsti fl-Artikoli 15 tal-Ftehim.
Artikolu 3
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, l-4 ta' Marzu 2019.
Għall-Kunsill
Il-President
A. ANTON
(1)  Approvazzjoni tat 12 ta' Frar 2019 (għadha mhijiex ippubblikata fil-Ġurnal Uffiċjali).
(2)  Id-Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1).
(3)  Id-Deċiżjoni tal-Kunsill 98/414/KE tat-8 ta' Ġunju 1998 dwar ir-ratifika mill-Komunità Ewropea tal-Ftehim sabiex jimplimenta d-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 li għandha x'taqsam mal-konservazzjoni u l-ġestjoni tal-istokk tal-ħut fuq iż-żewġ naħat tal-istess żona u l-istokks tal-ħut li jpassi bil-qawwi (ĠU L 189, 3.7.1998, p. 14).
(4)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
(5)  Id-Deċiżjoni tal-Kunsill (UE) 2018/1257 tat-18 ta' Settembru 2018 dwar l-iffirmar, f'isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (ĠU L 238, 21.9.2018, p. 1).

Summary:
Ftehim għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali
Ftehim għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali
 
SOMMARJU TA’:
Ftehim għall-prevenzjoni tas-sajd mhux regolat fl-ibħra miftuħa fl-Oċean Artiku Ċentrali
Id-Deċiżjoni (UE) 2019/407 — il-konklużjoni, f’isem l-UE, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali
X’INHU L-GĦAN TAL-FTEHIM U TAD-DEĊIŻJONI?
Il-ftehim għandu l-għan li jipprevjeni sajd kummerċjali mhux regolat fil-parti tal-ibħra miftuħa (ilmijiet li mhuma taħt il-ġurisdizzjoni tal-ebda pajjiż) tal-Oċean Artiku Ċentrali bl-implimentazzjoni ta’ miżuri ta konservazzjoni u ta’ ġestjoni ta’ prekawzjoni. Id-deċiżjoni tikkonkludi l-ftehim f’isem l-UE.
PUNTI EWLENIN
Ir-Reġjun Artiku jkopri ż-żona madwar il-Pol tat-Tramuntana. Dan jinkludi l-Oċean Artiku u t-territorji ta’ 8 pajjiżi Artiċi: il-Kanada, id-Danimarka (inklużi Greenland u l-Gżejjer Faroe), il-Finlandja, l-Iżlanda, in-Norveġja, ir-Russja, l-Iżvezja u l-Istati Uniti. Il-Ftehim kien iffirmat mill-Kanada, iċ-Ċina, id-Danimarka (fir-rigward tal-Gżejjer Faroe u Greenland), l-Unjoni Ewropea, l-Iżlanda, il-Ġappun, il-Korea t’Isfel, in-Norveġja, ir-Russja u l-Istati Uniti. Il-ftehim huwa ta’ prekawzjoni — sa ftit ilu, is-silġ kien ikopri l-parti tal-ibħra miftuħa tal-Oċean Artiku Ċentrali s-sena kollha, u dan wassal biex is-sajd f’dawn l-ilmijiet ikun impossibbli. Madankollu, it-tisħin globali naqqas konsiderevolment il-kopertura tas-silġ, li tista’ tiftaħ din iż-żona għas-sajd fil-futur. Il-ftehim huwa bbażat fuq il-prinċipji stabbiliti fil-Konvenzjoni tan-Nazzjonijiet Uniti dwar il-Liġi tal-Baħar, il-Ftehim għall-Implimentazzjoni tal-Konvenzjoni tan-Nazzjonijiet Uniti dwar il-Konservazzjoni u l-Amministrazzjoni ta’ Ħażniet ta’ Ħut li Jpassi f’Żona Limitata (straddling) u Ħażniet ta’ Ħut li Jpassi Ħafna (highly migratory) u l-Kodiċi ta’ Kondotta għal Sajd Responsabbli tal-1995.Kamp ta’ applikazzjoniIl-ftehim ikopri l-ħut, il-molluski u l-krustaċji — ħlief dawk li jagħmlu parti minn speċijiet sedentarji kif iddefinit fil-Konvenzjoni tan-NU dwar il-Liġi tal-Baħar. Il-partijiet qablu li ma jinvolvux ruħhom f’attivitajiet ta’ sajd kummerċjali fil-parti ta’ ibħra miftuħa tal-Oċean Artiku Ċentrali għal perjodu inizjali ta’ 16-il sena wara li jidħol fis-seħħ il-ftehim. Dan il-perjodu jista’ jiġi estiż awtomatikament kull 5 snin, sakemm xi waħda mill-partijiet ma toġġezzjonax.Programm konġunt ta’ riċerka xjentifka u monitoraġġ
Il-ftehim se jistabbilixxi programm konġunt ta’ riċerka xjentifka u monitoraġġ biex jittejjeb il-ftehim tal-ekosistemi tal-Oċean Artiku Ċentrali u, b’mod partikolari, biex jiġi ddeterminat jekk jistax ikun hemm stokkijiet tal-ħut f’din iż-żona li jistgħu jinqabdu b’mod sostenibbli.
Miżuri ta’ konservazzjoni u ġestjoni
Il-partijiet jistgħu jawtorizzaw biss bastimenti rreġistrati f’pajjiżhom biex iwettqu sajd kummerċjali jekk dawn isegwu:miżuri ta’ konservazzjoni u ġestjoni rikonoxxuti internazzjonalment għall-iżvilupp sostenibbli tal-istokkijiet tal-ħut adottati minn organizzazzjoni jew arranġament tas-sajd reġjonali jew sottoreġjonali wieħed jew aktar; jew miżuri ta’ konservazzjoni u ġestjoni interim li jistgħu jiġu stabbiliti mill-partijiet.Reviżjoni u implimentazzjoni ulterjuriTal-inqas kull sentejn se ssir reviżjoni tal-ftehim u tal-informazzjoni xjentifika miksuba permezz tal-progamm konġunt. Fi żmien 3 snin minn meta jidħol fis-seħħ il-Ftehim se jiġu stabbiliti miżuri ta’ konservazzjoni u ġestjoni għas-sajd esploratorju fiż-żona.
DATA TAD-DĦUL FIS-SEĦĦ
Il-ftehim se jidħol fis-seħħ meta l-10 firmatarji kollha jkunu rratifikawh.
Id-deċiżjoni daħlet fis-seħħ fit-18 ta’ Marzu 2019.
DOKUMENTI EWLENIN
Ftehim għall-Prevenzjoni tas-Sajd mhux Regolat fl-ibħra miftuħa fl-Oċean Artiku Ċentrali (ĠU L 73, 15.3.2019, pp. 3-8)
Id-Deċiżjoni tal-Kunsill (UE) 2019/407 tal-4 ta’ Marzu 2019 dwar il-konklużjoni, f’isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (ĠU L 73, 15.3.2019, pp. 1-2)
l-aħħar aġġornament 14.08.2019